Nr. 7 24. august 2020

**Kære beboere Vallensbæk Stationstorv 3**

Vi håber, at I har haft en god sommer, som forhåbentlig fortsætter lidt endnu.

Sammen med nyhedsbrevet sender vi også referat fra afdelingsbestyrelsens møde den 12. august, hvor vi blandt andet drøftede projekterne med emhætte, lukning af Stormgade, el-scooterparkering og køkkenprojekt.

Emhætterne er klar til opsætning i næste uge. Der er stadig en del spørgsmål, som skal afklares med hensyn til godkendelser og tilbud for Stormgade, afskærmning el-scootere og køkkenprojektet. Det er vi i gang med at få på plads.

**Afdelingsmøde Vallensbæk Stationstorv - er udsat.**

Organisationsbestyrelsen har på sit seneste møde besluttet at udsætte afdelingsmøderne i Vallensbæk Boligselskab på grund af covid-19 situationen.

Der er endnu ikke fastsat ny dato for vores møde, men det bliver formodentlig først en gang i november måned. Vi arbejder dog på, at vi i september måned kan udsende regnskab for 2019 sammen med budget for 2021 og afdelingsbestyrelsens kommentarer og beretning for 2019/2020.

**Ekstraordinært repræsentantskabsmøde i Vallensbæk Boligselskab**

Vi er blevet indkaldt til ekstraordinært repræsentantskabsmøde den 10. september. På dagsorden er forslag til vedtægtsændringer, eventuelt udpegning af medlem med særlig indsigt og eventuelt valg af medlem til organisationsbestyrelsen.

Baggrunden er at Katja, som nu er formand for Organisationsbestyrelsen og valgt som beboerrepræsentant for Rosenlunden har købt hus i Vallensbæk landsby og derfor ikke kan fortsætte som beboerrepræsentant.

Såfremt de foreslåede vedtægtsændringer bliver vedtaget giver det mulighed for, at Katja kan fortsætte som formand for boligselskabet og medlem af Organisationsbestyrelsen.

**Genudlejning 3 P, 1.4**

Der er sendt tilbud ud på lejligheden med overtagelse 1. oktober.

**Rengøring af trapper og elevatorer**

Vi har indhentet tilbud fra et andet rengøringsfirma på rengøring af trapper og elevatorer. Det tilbud, som vi modtog for et par måneder siden var lidt billigere end det nuværende firma og samtidig var der en klar forventning om bedre kvalitet.

Men da vi forleden holdt møde med firmaet om overdragelse af opgaven, fik vi oplyst, at den medarbejder, som havde afgivet tilbuddet til os var blevet fyret og at firmaet ikke kunne godkende det tilbud, vi havde modtaget. Det er en meget uheldig situation og ikke en god måde at starte et nyt samarbejde på.

Efter at den første overraskelse har lagt sig og firmaet har fremsat et revideret tilbud, som vi har regnet lidt på, så har vi valgt at starte samarbejde med det nye firma fra den 1. oktober. Efter lidt flere reguleringer, så håber vi på at komme tæt på deres oprindelige tilbud. Det betyder, at der bliver nogle opgaver, som vi selv skal udføre. Konkret har vi allerede valgt selv at udføre hovedrengøring af fliserne i trappeopgangene og dermed spare et større beløb. Du kan se, hvordan fliserne kan komme til at se ud i opgang 3 H.

Vi har derfor i afdelingsbestyrelsen en forventning om, at beboerne vil tage del i disse opgaver og andre opgaver, som vi kan løse i fællesskab og dermed være med til at undgå huslejestigninger.

Vi vil senere informere herom på et møde i fælleslokalet.

|  |
| --- |
| TIP  Når den ene container til glas er overfyldt, så er det tilladt at bruge den anden halvtomme container. Det gør det nemmere for os alle, især for dem, der skal tømme containerne.  Stor ros for den fine orden, der er i vores affaldsrum. |

Tak for jeres positive medvirken til, at Brunata havde uhindret adgang til lemme i loftet på p-dæk.

**Velkommen til........**

Kirsten Ginsbo, som flytter ind i 3 R i starten af september måned. Kirsten bor nu i Højstrupparken.

Gode hilsner til jer alle - pas godt på hinanden.

Vallensbæk Stationstorv - Vallensbæk Senior Park

Peder